Baarien tietovisojen palkinnoiksi tarjotaan yhä usein drinkki- ja olutlipukkeita, vaikka laki kieltää ne. Lain mukaan ravintolat saavat sen sijaan jakaa palkinnoksi lahjakortteja, jos niillä ei voi ostaa alkoholia. Uuden lain mukaan baarinpitäjän pitäisi alkaa valvoa Facebook-sivujaan ja poistaa sieltä asiakkaiden alkoholikeskusteluja.

Pubivisoja esittelevällä nettisivustolla mainostetaan satoja ravintoloissa järjestettäviä tietokilpailuja.

Ravintolat mainostavat kilpailujen voittoina usein juomapalkintoja, olutta tai drinkkilippuja, vaikka vuodenvaihteessa voimaan tullut alkoholin mainontaa kiristänyt alkoholilain pykälä kieltää juomapalkinnot ja niiden mainostamisen.

– Se on yksiselitteisesti kielletty, sanoo lakimies Kristiina Meriläinen Valvirasta.

– Alkoholin mainonta tai myynninedistäminen, missä käytetään kuluttajien osallistumista peliin, arpajaisiin tai kilpailuun, on kielletty.

Juomapalkinnot on yksiselitteisesti kielletty. Kristiina Meriläinen

– Pelin yhteyteen liitetyt alkoholimainokset, alkoholijuoma-aiheiset kilpailut ja alkoholijuomapalkinnot ovat myynninedistämistä.

Pubivisojen alkoholijuomapalkintoja ei siis saa mainostaa netissä, ei lehdissä, ei ulkona, eikä niitä saa antaa pubin sisällä oleville palkinnoiksi, vaikka osallistujat olisivat yli 18-vuotiaita.

–Tämä lain kohta on sellainen, että se ei erittele paikkaa, eli tämä on voimassa kaikkialla.

Juomalipukkeiden sijaan moni baari saattaa jakaa visailupalkintoina lahjakortteja.

– Lahjakorttien antaminen palkinnoksi on sallittua, mutta siitä pitäisi rajata pois mahdollisuus ostaa alkoholijuomia. Muuten lakia olisi liian helppoa kiertää. Lahjakortin voi antaa esimerkiksi ruokaan tai sisäänpääsyyn tai alkoholittomiin juomiin.

Eli jos pubit haluvat pitää pubivisoja, niitten pitää keksiä jokin muu palkinto kuin olut?

– Juuri näin, vastaa Meriläinen.

MaRan varatoimitusjohtaja: "En ymmärrä, miten lahjakortin voisi kieltää"

Majoitus- ja ravitsemusalan edunvalvoja (MaRa) myöntää, että drinkki- ja olutlipukkeiden jakaminen on laitonta, mutta osalla baarinpitäjiä laki on jäänyt huomaamatta. Sen sijaan lahjakorttipalkintokäytäntöä ei haluta muuttaa: lahjakortilla pitää voida myös alkoholijuomia.

– Taitaa olla niin, että monelta on jäänyt lakimuutoksen uusi kielto huomaamatta. Moni näyttää ilmoitusten perusteella tarjoavan edelleen drinkkilippuja. Olemme neuvoneet yrittäjiä luopumaan drinkki- ja olutlipuista.

– Samalla sanomme, että lahjakortti on ok, jos sillä saa ravintolapalveluja ja siihen ei liity mitään alkoholiin liittyvää mainintaa, kertoo MaRan vartoimutusjohtaja Veli-Matti Aittoniemi.

Pubivisat on keino, jolla väki saadaan tulemaan ravintolaan. Veli-Pekka Aittoniemi

– Olutlipuke tai drinkkilippu tai se, että siinä mainitaan jokin alkoholituote nimeltä, niin silloin se on selvästi laiton.

– Mutta jos voittaja saa muutaman kympin lahjakortin, jonka voi käyttää mihin haluaa tai vaikka saman ketjun toisessa ravintolassa, niin sehän on maksuväline siinä missä käteinen raha. En ymmärrä, miten lahjakortin voisi kieltää.

– Viranomainen sanoo, ettei palkinnoksi saisi antaa lahjakorttia, mutta me olemme eri mieltä: lahjakortti on ravintolapalvelu, ja sitä voi käyttää mihin tahansa, eli lahjakortti pitäisi voida antaa palkinnoksi.

Aittoniemi ei peittele sitä, että baarien tietovisat houkuttelevat asiakkaita paitsi visailemaan myös juomaan baariin, eli se on myynninedistämistä.

– Pubivisat ovat tällä ketkellä tosi suosittu keino, jolla väki saadaan tulemaan ravintolaan, ja jos se täysin kielletään, niin yhä enemmän alkoholin nauttiminen siirtyy jonnekin muualle kuin ravintolaan. Joillekin ravintoloille se on iso ongelma.

Valvira: Kuluttajien kommentit alkoholista kiellettyjä somessa

Laki kieltää ravintolaa käyttämästä mainonnassaan kuluttajien tuottamaa sisältöä verkkosivuillaan. Esimerkiksi sosiaalisessa mediassa, vaikkapa ravintolan Facebook-profiilissa, ei saa julkaista asiakkaiden keskusteluja alkoholista. Jos ravintolan Facebook-sivuilla vertaillaan vaikkapa eri olutmerkkien makuja, ravintolan pitää poistaa keskustelu.

– Alkoholialan toimijan hallitsemalla sivustolla katsotaan olevan alkoholimainontaa silloin, kun kuluttajat kehuvaan sävyyn laittavat kommentteja tai kuvia alkoholijuomista. Tällainen mainonta pitäisi poistaa, toteaa Krsitiina Meriläinen Valvirasta.

– Kuluttaja saa sinne kirjoittaa, jos haluaa, mutta mainostajalla on velvollisuus olla käyttämättä kuluttajan tuottamia sisältöjä alkoholimainonnassaan.

Vaikka kuluttaja ei saa puhua baarien sivuilla alkoholista, ravintola saa yhä mainostaa netissä mietoja alkoholijuomia, eli vaikkapa olut- ja viinilistoja saa yhä esitellä netti- ja Facebook-sivuillaan.

Tämä onkin aika erikoinen säännös. Kristiina Meriläinen

Meriläisen mukaan ravintoloitsija saa myös itse kirjoittaa luonnehdintoja miedoista juomista eli esimerkiksi, että jokin tietty viini on vaikkapa erityisen pehmeän makuista ja että ravintola suosittelee juuri sitä esimerkiksi tietyn pihvin kanssa. Väkeviä alkoholijuomia ravintoloitsijakaan ei saa verkossa mainostaa.

– Ravintoloitsija voi yhä mainostaa sosiaalisessa mediassa. Mainonta ei ole kielletty, vaan kuluttajan tuottaman sisällön hyödyntäminen ja sen saattaminen jaettavaksi on kielletty. Eli ravintoloitsija ei voi kehottaa kuluttajia jakamaan omaa viinilistaansa Facebookissa, mutta hän saa edelleenkin itse mainostaa siellä.

Miksi ravintoloitsijat saavat luonnehtia alkoholijuomia mutta asiakkaat eivät?

– Tämä onkin tietyllä tavalla erikoinen säännös. Siinä kielletään kuluttajan tuottaman sisällön hyödyntäminen, mutta ei itsessään mainontaa. Eli alkoholialan toimija voi edelleenkin mainostaa sosiaalisessa mediassa.

– Minun käsitykseni mukaan tällä säädöksellä on tarkoitus suojata lapsia ja nuoria. Sosiaalinen media on sen tyyppinen foorumi, että siellä helposti sekoittuu mainosmateriaali ja käyttäjien tuottama aineisto. Vertaismainonnan estäminen siinä on ilmeisesti taustalla.

MaRa: Kenellä on aikaa lukea Facebook-keskusteluja?

Ravintoloitsijat ovat ottaneet yhteyttä MaRaan nettikeskusteluja koskevasta lainkohdasta.

– Lakiin tuli maininta sosiaalista mediaa koskevista rajoitteista, eli asiakkaiden alkoholia koskeva kommentointi pitäisi estää. Se on niin vaikea pykälä, että emme oikein tiedä, mitä se tarkoittaa.

Aittoniemen mukaan ravintoloiden Facebook-sivut ovat tärkeitä ravintoloille, mutta niissä käytävän keskustelun valvonta on vaikeaa sekä vastuussa olevalle mainostajalle että viranomaiselle.

– Kyllä Facebook-sivuja on yhä enemmän ja enemmän, ja se on myös tulevaisuutta. Lain mukaan ravintolan pitäisi siis puuttua kaikkeen alkoholista käytyyn keskusteluun. Eli siellä ei saisi olla minkäänlaista keskustelua alkoholista.

Onko viranomaisilla mitään mahdollisuutta valvoa keskusteluja? Sitä tässä ihmetellään. Veli-Pekka Aittoniemi

– En osaa sanoa, onko tämä tulevaisuudessa iso ongelma, mutta on hyvin hankala tietää, mitä tällä tarkkaan ottaen tarkoitetaan. Ja kenellä on aikaa lukea niitä keskusteluja, ja onko viranomaisilla mitään mahdollisuutta valvoa sitä. Sitä tässä ihmetellään.

MaRasta kerrotaan, että viranomaiset eivät ole tehneet tarkastusiskuja pubvisoihin tai vaatineet poistamaan lukijoiden kommentteja Facebookista.

– Eipä ole vielä tullut. Nähtäväksi jää, mihin puututaan ja millä tavalla.

Pubivisojen palkinto- ja some-keskustelusäännökset ovat ravintoloiden mielestä niin epäselviä, että MaRa on valmis viemään oikeuteen kiistat, jos niitä viranomaisten kanssa tulee.

– Jos hankalia tulkintoja tulee, niin kyllä me käymme varmaan hallinto-oikeudessa katsomassa, mitkä ne rajat tarkkaan ottaen ovat.